khistorydata/jeongjo-sjw-relations huggingface dataset:
정조 14년 · 강
咸鏡監司李文源以北評事沈興永乘轎罷黜馳啓
정조 14년 · 목
狀啓以爲北評事沈興永下來時乘轎而其制樣則轎之下裝揮以毛帳蓋以竹簟而載之驛馬身爲法從之臣有此犯科之事揆以法意不可置而不論爲先罷黜其罪狀令攸司御處刑曹請興永移義禁府處之允之
정조 14년 · 강
有政吏曹參議李洪載兵曹判書金文淳進
정조 14년 · 목
敎曰外補不過匪怒且其從叔碑役已爲之坡州牧使朴宗岳今日政內遷又敎曰吏曹判書前望單子入之在外參判許遞今日政差出○以申應顯爲大司憲鄭景祚申史澳爲掌令朴吉源韓啓玉爲持平金孝建姜碩龜爲正言沈能翼爲校理李庚運爲修撰朴宗岳爲知敦寧金光默爲吏曹參判李師濂爲坡州牧使申應顯爲副總管鄭東觀爲北評事
정조 14년 · 목
因原春監司尹師國惶恐待罪狀本敎曰旣命問備又請待罪今若更爲問備則又請再次待罪乎日前開留亦如此已有申飭此狀啓豈可捧入乎當該承旨爲先從重推考
정조 14년 · 강
汰挾輦將官李商一
정조 14년 · 목
因訓局哨官望筒敎以只挾輦將官汰去
정조 14년 · 강
推咸鏡監司李文源
정조 14년 · 목
政院啓言卽見咸鏡監司李文源朔膳封進狀啓則吏讀二字刀擦不塡奏御文字如是不審極爲未安原狀啓雖不得不捧入該監司不可無警請推考允之
정조 14년 · 강
施大司諫尹行元不敍之典
정조 14년 · 목
敎曰不言之失冒居之嫌與憲長無異且於問啓之下爲說復爲擧措謊亂貽羞臺閣莫此爲甚大司諫尹行元施以不敍之典
정조 14년 · 강
以吳載純爲吏曹判書趙尙鎭爲承旨竝前望也
정조 14년 · 목
禁府啓言時囚沈象奎更招以爲當初徑下旋騎占便先往莫非其罪至於駐輦下詢之時戰慄竦息不敢仰對林哥下吏事實不出口雖欲漫漶諉罪如許小事豈敢爲欺罔天聽云敎以照律又啓言沈象奎從重論杖一百收贖告身盡行追奪私罪允之敎以功減一等又啓言時囚鄭煥猷原情以爲以滓穢之蹤不敢冒沒班行申尙權原情以爲捽得毒感未及言於該吏致令誤懸進字李家煥原情以爲所患積疝觸冷闖發不得進參於陪班睦萬中原情以爲宿症寒痰捽地發作不得參班尹弼秉原情以爲肓腹之痛捽地添劇不得參班柳甲基原情以爲宿疾風眩挾感忽發未及據實懸頉以致無端闕參呂萬永原情以爲素患癖積遇寒越劇不得參班韓鼎運原情以爲肓膈之疾捽地添劇不得參班李䕫原情以爲未及參班徑詣官庭自速罪科李義綱原情以爲再昨朝馳到梨峴洞口大駕出宮勢未及於柢迎所俯伏洞外仍詣扈班李濟萬原情以爲素患風病又添瘡腫進身無路亦未言病於廳吏以致懸進不進云敎以賀儀在明日寒如此此時不可滯囚今日內照律草記又啓言鄭煥猷申尙權李家煥睦萬中尹弼秉柳甲基呂萬永韓鼎運李䕫李義綱李濟萬等請各杖一百收贖告身盡行追奪放送允之敎曰腹痛胸痛疝痛瘡痛等種種醜敗雜症豈獨巧奏於堂上侍從乎近日隆寒挽近所無諸供虛實除非月令摘奸難以分別此則太涉煩屑特附漫對校人之意以公罪區別功議減等放送鄭煥猷則書進不進極爲無狀念舊二字屢提於筵席大小公故雖不投跡焉敢不參於宮享乎如許忝侮渠家之類不可尋常處之刊名仕籍其中徑詣諸人則工於占便反有甚於在家偃息削職放送又啓言時囚徐瀅修原情以爲徑路取便無端不參於陪班上員天地之造下負父兄之敎孟至大原情以爲屢日觸冷寒疾捽劇未趨陪班尹東晩原情以爲愚迷顚錯未及陪從之列蒼黃徑詣隨參宮庭之班云敎曰徐瀅修雖以執禮預差先詣云而旣云先詣則不爲柢迎於門內享官之班未諳格例卽亦渠罪以公罪從重勘律放送孟至大年過六十隆寒寒疾云云不可勒歸之杜撰然旣帶分司實職不爲言送院中之罪不可無飭亦以公罪勘放尹東晩以實職不參陪班其罪一也徑詣宮內其罪二也兩罪俱發削職放送照律兩囚功議減等草記擧行又啓言徐瀅修杖一百收贖功議各減一等孟至大杖八十收贖議減一等請幷放送允之又啓言時囚李邦榮原情以爲以至親家犯染不得進參於陪班尹㬦原情以爲昨於享班後時進詣未及擧案云敎曰李邦榮則事勢似然分揀放送尹㬦則罷職放送又啓言時囚李承薰原情以爲囚供捧書只憑口呼以致糢糊云敎以付過放送又啓言時囚李仁達原情以爲動駕時班次不善檢飭致有喧嘩云敎以付過放送又啓言時囚李龜雲原情以爲莫重陪班不知應行之禮下馬上馬隨衆徑行云敎以依同罪他囚照律以聞又以李龜雲杖一百收贖告身盡行追奪私罪啓允之又啓言申光祐宋景煥趙鎭宅李百亨徐有鍊李東埴柳師模張至冕鄭履綏李錫夏李尙度李義鳳金熙采等各杖一百告身盡行追奪竝私罪允之敎以申光祐張至冕李尙度李義鳳等竝功議各減一等趙鎭宅李百亨柳師模鄭履綏李錫夏金熙采等各功減一等徐有鍊議減一等又啓言時囚李觀成原情以爲今秋開倉査出穀簿則下吏韓致淳致亮兄弟連當戊申己酉兩年倉色幻弄各穀竝耗爲八百八十一石零爲先枷囚領軍赴操於安興行營致淳等乘空官而逃躬往營門議逋穀收殺之道答以分捧於誤差之吏又陳數多逋穀以此一端萬無準捧之勢更請指敎則默然不答雖有所量不敢屢煩時泰安縣監申相文以拯米價錢加徵於貿米民人等事極陳其難便竊念該縣監以冬至箋文差員上京渠以元定兼任必當此事傍陳拯米賣買已過屢月今忽加徵民情騷擾事勢難便實如該縣監言監司猝然起怒曰此非本邑事武夫守令焉敢乃爾呵罵無異奴隸上下官體統雖尊待遇之際如是凌踏誠是不意且逋穀收殺之方默無指敎邑務民憂望斷矯救不得已投印歸護八耋老母朝夕凜綴之病云敎曰向於狀語甚以爲訝今見囚供不可以分疏言想其眞境失言之失道伯其安得辭其責已自損體厚責於無識武倅誠非矣至於回互之目不惟輕加之爲不可渠果迷劣雖迷劣奸詐則相反前論庇仁殘倅也自倣太過今論該囚題評失實未聞論一大吏可懲他邑宰之擧由前由後殊欠商量該道臣推考時囚李觀成罷黜以改差釐正投印自有當律毋論事勢之如此如彼不可仍以置之卽其地徒一年定配赦令才過如有功議仍爲減等事分付又以李觀成徒一年定配功減一等放送啓
정조 14년 · 강
御春塘臺試海西鐵箭遠射人等
정조 14년 · 목
黃州鳳山載寧各二人瑞興信川各一人試鐵箭時日氣凝寒射者不能盡技命訓將徐有大壯營兵房柳孝源領往南別營明日試取
정조 14년 · 목
試射時前排命自龍虎營入之而不卽待令有是命
정조 14년 · 강
以鄭一祥李彥熙鶴林君焴西溪君熠廣陵君烻爲都總管閔百舊徐命瑞南憲喆爲副總管前望也
정조 14년 · 강
以趙基泓爲平縣監口傳也
정조 14년 · 목
方行以西學敎授當等學製限內不爲設行依定式禁推因囚單有是命
정조 14년 · 강
還給黃海監司李時秀郭始復車履遠相訟査啓啓本飭令更査
정조 14년 · 목
郭始復車履遠田畓相訟事令本道査啓則不爲究覈得情以聞故還給其啓本敎曰卿之致位卿月至擁藩節蓋於丙申春以前卿之姓名不聞於妖宦輩乙未冬丙申春以前卿之趨向不近於戚里家意謂世守之家聲或有一分不墜落拔之於數年烏帶之餘言責論思以至喉舌節次推擢矣觀此査啓一言以蔽之曰予於卿錯料誤知早覺卿宅心用意在私不在公則錯誤之悔豈發於今日乎不但爲洪最榮兄弟惡消息亦豈卿家好關捩乎當初行査之命非不知本土地之果非最榮家物而傾聽車漢之囑干涉不緊之事大非平日戒飭之本意且其郭童雖曰鄕曲冷跡聞是紅衣將軍之後裔所謂李春老又爲今年賜諡忠壯家人則明是士族也官差之向郭母突入揮斥此非肆氣之端乎一車哥之訟理立落如彼其葛藤亦豈無所以而然其時亞堂藉令不知自去月初至念間郭母以上言擊錚等說威脅則最榮寧有不聞之理聞當送言於渠之妻娚爲亞堂者期於卽地息訟而任其所爲其愚悖麤惡之習可謂手脚已綻不惟是也金虎門外婦人轎發差驅曳之不足囚其孤兒於冷獄因日寒特敎放釋之後又不永放者此朝廷當陽有權力者所不敢爲上而阻遏籲徹之逕下而虐害窮獨之人有一於此難逭重法況最榮地處乎雖非最榮之一一指囑使爲者知而唯唯最榮胷中都沒一㥘字如渠癡騃之類無㥘若此此所以欲知車哥緊於最榮家囑於最榮家之顚末淺深付卿査啓則許多査官必以切證之王漢禎差來車哥雖欲吐舌査官爲含枚車哥口吻不期鎖而自噤卿之跡太回互爲人臣而得此題目其敢一日揚揚於垂紳之列乎非不知嚴賜處分以懲廷臣嗜曲徑邪路之習而旣始之査事欲自卿手決折之故今姑參酌以待更査啓本之入徹郭哥別無更問之端卽爲放送所謂車履遠本犯之外渠之至親自丙申相地時一欲痛治者也以渠有渠罪眞所謂難貰厥漢爲先各別嚴刑以渠沓價緣何請囑於最榮兄弟而上言擊錚之說旣出之後猶復納賄曹吏種種情狀綻露無餘似此諸件無非當覈當問之事一切掩諱以已洞知之田沓主客斷斷發問以此修啓者卿之意思不難知也況於該堂疏批又以本訟曲直付之攸司爲敎則此査啓用於該曹回移則可也焉敢爲此佯若不諦悉無難問東答西乎卿於氣質之病終不能刻意矯革依舊是前日之卿非所惜於卿所惜者大臣也卿家也此啓本還下送更卽星火修啓又或抵賴車哥當直付鎭營以盜竊人財貨先治强盜之律次當繩以憑藉戚畹之勢侮蔑國法抵賴因傳敎嚴問之罪到此卿雖欲更顧車哥之面得乎一體知悉事回諭
정조 14년 · 강
以洪明浩白東俊李明運爲副總管前望也
정조 14년 · 목
總管或違牌或陣上進故竝許遞入前望批下仍敎以新除授及時任總管中兼帶亞將者則亞將減下皆令卽爲差代
정조 14년 · 강
命守宮閣臣徐浩修兼察分內局提調
정조 14년 · 목
因該營結陣單子敎以旣有移陣節次則不爲擧論推考更爲修整
정조 14년 · 강
考下抄啓文臣去十月朔課試三試試券
정조 14년 · 목
御題農策副司果丁若鏞三中居首
정조 14년 · 강
水原府製射入格儒武施賞有差
정조 14년 · 목
以擬漢周西王李進三千年結子桃五枚爲表題安得廣厦千萬間大庇天下寒士俱歡顏爲賦題試水原府儒生命該府使趙心泰收券上送親考訖敎曰水原儒生試取時表三中一生員鄭遂龜八子百選一件米一石三中生員李得養幼學權倚任希存權佑各正音通釋一件米一石三下幼學鄭世佑安文欽申百顯任禹常沈綏鎭李興元趙萬元任鼎常尹持哲牟益來各米八斗次上幼學沈毅鎭韓克裕李瑩祚李會謙權誨韓用城進士任希季幼學尹鍾淵李澤洪湜童蒙洪始㴠幼學李載勖尹行軾朴日壽李運浩各米七斗賦二下一幼學閔榮元八子百選一件米一石二下幼學趙崙正音通釋一件米一石三上幼學李埅米十斗三中幼學金星柳尹絖鄭世豐各米九斗三下幼學尹溶沈緯鎭辛德羽洪天浩金最遠韓用鏶洪樂韺申勖白師球印錫龜朴時範金大遠黃星漢金星運各米八斗次上幼學閔榮禧進士朴暕生員崔之聖通德郞趙裕存幼學朴周陽申寵權鄭述周李允成任泰國金相說都廷耇鄭玄始金栻金復鉉金相殷尹珩朴師默李徹祚金樂淵鄭塾林勉喆金星望禹夏永金樴李鳳陽金弘德申光烈李重祚曺允榮李殷煥朴彙源韓錫祺李永錫李運衡曺運喆金樂華韓用鉉權▣徐柔修李道英童蒙南億重生員趙萬大幼學權敬翊金德基金仁達朴㫛金致鳳宋檍趙宅熙鄭基宋光勣許鎜李憲永李時休任希中金星憲尹得實金聖翼朴知永崔仁復兪伯煥李家永崔鼎鵬李春彬李行普金星廉金魯瞻朴時籌金星五洪大瑞鄭陽源洪載汶孔學祖曺運玨李望業李運永李允新曺允直金錞各米七斗賜給又敎曰水原武士試取時柳葉箭貫一中邊一中片箭邊一中副司果表昌文筒介一部弓一張柳葉箭邊二中閑良宋文喆箭竹一百介柳葉箭邊二中出身李得弘折衝洪命淵閑良李基林金星建權評柳聖台洪命龍馬兵房再明壯勇軍金弘允各箭竹七十介片箭邊一中嘉善崔致驥閑良李春得宋國仁朴普景李漢弘出身尹明國各箭竹五十介賜給仍敎趙心泰曰今番通方試取爲新歲在近表三中五人賦二下二人册子依榜目分給而表三中賦二下合七人各米一石賦三上一人米十斗三中三人各米九斗表賦三下合二十四人各米八斗表賦次上合九十五人各米七斗賜給以本府所在儲置中另擇精實卿其親執分給報于該廳會減武士則十一月榜依榜目賞格分給十二月則無一人入格云小布一中之類抄出米各三斗一體分給後會減又敎曰新榜武弁中朝官一人出身一人閑良二十二人見漏於頒曆云黃粧曆一件中曆二十三件下送朝官則黃粧曆出身閑良則中曆一一頒給
정조 14년 · 목
具遠遊冠絳紗袍乘輿出協陽門詣仁政殿月臺降輿乘座親押太廟社稷永寧殿景慕宮香祝七祀祝文亦爲進覽予曰親押筆纔一濡墨毫皆坼裂其委折問于該堂承旨李勉兢奏曰問于工曹判書邊得讓則以爲親押筆例自工曹待令年前因貢人陳瘼有自束自進排之式故該曹初不主管云矣敎以雖知事實之如許旣係該曹之主管故有此飭敎後則惕念擧行勿復如是親押訖降詣殿陛下版位祗送香祝乘輿出仁政門降輿乘輦出敦化門至太廟洞口降輦乘輿入太廟至齋室前降輿入齋室改具冕服就版位行禮詣殿內奉審仍行省器詣永寧殿就版位行禮詣殿內奉審仍行省器還入齋室改具遠遊冠絳紗袍詣省牲位省牲承旨徐瀅修啓言祝史兵曹佐郞鄭弼祚副司果金憬或初不執笏或執笏而無所書塡請竝重推從之宗廟都提調蔡濟恭啓言本署副奉事李惟簡有病舁到廟門外當次看門之役無以擧行合有變通之道矣敎以令該曹口傳相換仍命奉俎官等進前敎曰爾等初當享事節次必多生疏須熟看笏記毋致疏誤又命大祝等犠牲尺量時躬自看審省牲訖還入望廟樓齋室召見承史閣臣承旨李益運啓言齋殿咫尺之地總府下隸恣意喧聒請兵判推考當該總卽重勘敎以兵判推考總府郎廳拿處戶曹判書鄭民始啓言向來淮陽襄陽兩邑倅以黃腸木犯斫事因道臣狀論被罪而板木無歸屬處旣是黃腸斫伐時加斫者事當依退板例屬之本曹兩邑屬公板材請竝自本曹取用從之又啓言各處草笠入用皆自松都受價進排今夏以後稱以革罷草笠廳不受價不進排其間所用邸吏私自進排揆以事體極爲苟簡今作草笠契使松都邸吏仍作契人擔當進排然後可無虛疏之弊且草笠價半疋添給欲捄松民之弊到今京作契之後不必仍給此後參量各年用下之數酌定部數一從原價作爲契名受價進排從之仍命守僕輩講祭享笏記皆不成樣命廟司令沈周顯申飭講習
정조 14년 · 강
以孫相龍李義行李應爀爲副總管前望也
정조 14년 · 목
以總管人中年老人許遞也
정조 14년 · 강
遞承旨李祖承以尹行任代之前望也
정조 14년 · 목
時至具冕服出望廟樓乘輿至齋室前降輿就版位行四拜詣盥洗位盥手三上香祼鬯奠幣薦俎官戶曹判書鄭民始進饌訖行初獻禮大祝第一室直閣徐榮輔第二室校理李百亨第三室修撰李貞運第四室副司果尹永僖第五室修撰李尙度第六室副司果李錫夏第七室司成吳泰賢第八室副司果金啓洛第九室副司果趙鎭宅第十室副司果李儒敬第十一室副司果宋祥濂第十二室副司果朴宗來第十三室待敎沈象奎第十四室副司果鄭萬始讀祝文訖亞獻官左議政蔡濟恭終獻官昌城尉黃仁點行禮如儀行飮福望燎禮禮畢乘輿還望廟樓改具遠遊冠降紗袍乘輿出廟門至洞口降輿乘輦入敦化門至協陽門外降輦乘輿還內
정조 14년 · 강
行社稷永禧殿景慕宮臘享
정조 14년 · 강
命淸風府院君奉祀孫口傳調用
정조 14년 · 목
敎曰親享至第十室思之聖后本家嫡長宜有一命況淸風之奉祀孫又爲淸原之奉祀孫事不偶爾適値今日收用之擧非私也事理則然令該曹問府院君奉祀孫名字口傳調用事分付
정조 14년 · 강
命時囚沈能廸削職放送李重蓮放送敍用口傳還付
정조 14년 · 목
敎曰旣有過齋後勘律之命時囚沈能廸削職放送李重蓮誦讀聞幾慣洽放送渠之遞職在家適副其願敍用令該曹口傳還付牌招察任
정조 14년 · 강
以申大升李祖承李鼎運爲副總官口傳也
정조 14년 · 목
未肅拜老病人許遞也
정조 14년 · 강
飭宣傳官不待東西挾幷開毋得徑納標信
정조 14년 · 목
政院啓言標信去就何等至重而不待東西挾之幷開徑納標信事體所在極爲駭然當該宣傳官請推考敎曰近來宣傳官之未瑩皆由廳首之不能檢飭後勿如是之意各別嚴飭
정조 14년 · 강
飭未下直守令當日辭朝上京守令下送違牌臺臣先行署經後謝恩
정조 14년 · 목
敎曰糴政必多未出場處未下直守令皆令當日辭朝上京守令亦令今日下送後草記○政院以諫院不備守令署經無以擧行啓敎以在外臺諫許遞政官牌招開政差出待下批牌招署經未署經臺諫使之署經行公○政院以大司諫李敬五司諫宋銓獻納李尙度正言朴師默牌不進正言朴孝成未署經不得擧行啓敎曰未署經臺諫牌招使之署經前行公違牌臺諫旣無情勢則無端違牌深夜如是酬應寧有如許事體前牌勿施各別嚴飭使卽先擧行後謝恩
정조 14년 · 강
命持平申▣禁推分揀
정조 14년 · 목
▣下諭後過限不上來政院捧入遞差及禁推傳旨有是命
정조 14년 · 강
命承旨徐瀅修遞差以申耆代之前望也
정조 14년 · 목
兵曹以洪秉纘付軍職敎曰望筒有此做錯此必承旨誤書朝紙之致査實該堂該房中捧現告遞差望筒改修正以入
정조 14년 · 강
有政吏曹參判閔鍾顯進
정조 14년 · 목
敎曰若待都政差出則許多望筒將有侵夜之慮酬應甚煩旣有今夏都政此吏判之例筮仕外出六序陞今日政擬入事分付○以李敬五爲大司諫宋銓爲司諫李尙度爲獻納宋俊載爲持平○敎曰景慕宮奉事遷轉之代他司奉事中勿拘第次各別擇擬以入其代以準仕越點人更爲擬入○敎曰廟官不可不擇以序陞之故每多苟且副奉事遷轉之代他司中無論奉事副奉事及前銜七品以下各別擇擬事申飭該曹
정조 14년 · 강
命時囚朴再禎次堂考律勘放後草記
정조 14년 · 강
判下刑曹擊錚草記
정조 14년 · 목
刑曹啓言取考今十二日動駕時擊錚人原情則西部生員李寅默安錫良山地相訟事也北部童蒙金有福爲其收養父世三得付料布事也原情竝爲後錄而寅默一番落訟則輒爲一番擊錚與其兄安默換面迭出三年之內擊錚爲七次上言爲一次擊鼓爲一次勿論曲直紀綱所關猥屑無嚴莫此爲甚原情勿施自臣曺照法嚴勘有福情雖可矜事極猥濫原情勿施所當嚴治而年未成童請放送李寅默原情以爲訟理之至冤道臣亦非不知特以安家則勢力素重有難違忤渠則孤根弱植四無依助訟理雖直無可顧藉己捷之公決旋被反案旣伸之訟理又抱冤枉伏乞安錫良依律嚴繩以徵亂訟云矣金有福原情以爲渠父世三今九月奎章閣使令之任曖昧見汰伏乞渠父特付料布云矣敎曰李寅默事情理自情理屑越自屑越曲加寬恕之故煩聒若此渠之所供別無新奇說話此後原訟兩隻原情直爲拔去幷與草記勿爲枚擧自有道臣守令豈敢每徹朝廷亦以此意分付於寅默處退送金世三子事近來民習雖曰頑悍下隸異於小民下隸亦許多般名編閣隸因一見汰之微事有此縱籲之擧如許悍隸可謂亂民有福則逐送世三捉來嚴囚各別嚴刑次次準三次嚴加照律
정조 14년 · 강
命次對明日來會訓局褒貶左相筵退後爲之
정조 14년 · 목
敎曰復拜後次對尙未爲之以連日獨賢欲於再明展拜後使之來會今聞訓局貶坐以明日出令云赴公一也明日日出後次對來會貶坐筵退後爲之事從事官發牌聽傳敎
정조 14년 · 강
遞承旨李益運李勉兢以鄭益祚洪義浩代之前望也
정조 14년 · 강
命日次儒生殿講進定於十五日抄啓文臣十一月朔親試同日爲之
정조 14년 · 목
以歲除不遠今朔酬應甚多故有是命
정조 14년 · 강
命南履夏北道陵官無礙除授
정조 14년 · 목
吏曹啓言因德源居南履夏擊錚刑曹覆啓判付內付之道伯若可合而見阻卽爲往復該曹待窠草記調用事命下矣卽接咸鏡監司李文源移文則南履夏明是直提學簡之後孫淑陵參奉應立卽渠五世祖此則入北後職也遡考帳籍亦無差錯今其地處卑微之說似無所據而又以連婚相雜爲言鄕居貧弊失婚無怪其所謗毀之無根可推而知云矣南履夏似當無礙於本道陵官除授之典請待窠調用允之
정조 14년 · 강
江華留守洪秀輔疏陳病狀辭職賜批
정조 14년 · 목
疏略曰今日沁府之任果是何等職責也送宗之偃息近島固爲擧國之同仇嚴防之道專係守臣況經向時跳出之變重以差代稽遲疏虞轉甚當此時叨此任者尤宜聞命馳赴加意牢防不容晷刻之少忽第臣素患痰眩近復越添伏乞鐫削見帶之職移授可堪之人益嚴防守之節批以居留素稱養閒豈可言疴卿其勿辭待朝辭朝
정조 14년 · 강
命時囚李顯昱李益賢分揀
정조 14년 · 강
還送箕伯狀啓仍飭灣尹曉諭大國越疆女人從便指導使之越送
정조 14년 · 목
狀啓以爲卽接義州府尹徐邁修本月初九日狀啓謄報內昨日戌時蘭子島一幕把守將文鉉秋告目內大國女人一名冒昏涉冰來到中江此邊爲辭聞甚驚駭卽送訓導金達三詳問則其女所供內本以山東之女年今三十九數年前喪夫糊口無策母子三人各自乞食終未相會故推尋次轉至十里堡棲遑歧路不覺逶迤至此所持物件筐子二箇木瓢一箇而已衣服懸鶉飢寒到骨氣息奄奄不無致死之慮姑留宴廳衣服爲先製給供饋看護各別守直以待朝廷處分爲辭其行乞凍餒之狀旣如此則栅外無人之地衝冒冰雪轉至我境決無是理所謂十里堡未知在於何地而所從來之道里遠近初不究詰譯舌問情未免疏漏雖乘船獵採之類輒皆禁逐自是防守之例今乃任其行到當該訓譯及巡邏將卒自臣營從重勘處雖與彼我國人故爲潛越有異其在飭邊之道不可置而不論該府尹徐邁修罪狀令廟堂稟處敎曰本事非此疆越去由彼界涉來而卽不過寒乞女人暮夜迷失塗之致灣尹之接置極爲率易問情尤有屑越況其所着懸鶉饑寒到骨氣息有奄奄之慮云爾則勒成潛越之律驅送彼中是誠不忍亦甚無義原狀啓還下送眞所謂結者解之卽令灣尹另施免餓免凍之策仍以踰界疆尺寸步其律至死之意令譯學申明曉諭後沿邊諸江中越送便近處從便指導期於無痕由水路漂到者不欲由旱路則亦許依願直送此亦可倣之一端幷令廟堂郞爲行會道帥臣處
정조 14년 · 강
修撰權坪上疏賜批
정조 14년 · 목
疏略曰向者趙鎭井之醜辱何爲而忽地相逼也噫彼鎭井臣旣不識其爲何狀人則渠之不識臣亦必如臣之不識渠矣未知猜怒之端起自何處而欲擠臣身何患無辭揆地有眼中之釘微軀爲水底之蟹臣雖無足言竊爲朝廷風習仰屋發歎也玉署之命忽及田廬三司之步卽臣永謝之地伏乞亟削臣所帶職名向日鑾駕之經宿江干卽殿下臨御以後始有之過擧也國史書之野史記之其爲聖德之累當如何也(刀削)批以勿煩
정조 14년 · 강
命嶺伯李祖源捉來長鬐縣發配罪人趙雲起嚴刑放送
정조 14년 · 목
因該監司以全州來罪人時偉族黨趙雲起長鬐縣發配馳啓敎以今年姑不欲發配捉來親執嚴刑放送事回諭
정조 14년 · 강
咸鏡監司李文源以甲山前府使黃泰彥三水前府使韓先近還穀瞞報之罪令攸司稟處馳啓
정조 14년 · 목
該監司狀啓以爲甲山府昨年還上未捧中以已捧反作磨勘者爲七千六百七十九石零三水府昨年還上未捧之以已捧磨勘者合折米一千一百三十五石零兩邑守令瞞報營門無難犯科甲山前府使黃泰彥三水前府使韓先近罪狀令攸司稟處
정조 14년 · 강
召見大臣備堂及下直守令于熙政堂
정조 14년 · 목
左議政蔡濟恭曰近日酷寒而大享之夜日氣和解曷勝欣幸予曰親押時筆凍難書及將事之夜無異九十月天氣意者祖宗陟降默佑之功也濟恭曰親享笏記旣有入小次節次此是典禮所載聖上終始露立實不勝憂慮之至予曰予尙未衰久立板位豈敢謂難昔在先朝每年親享及至倦勤之後則或未年年躬行蓋以節次之繁也聖人有言曰旣祼以後吾不欲觀祭享儀節若爲刪繁則好而此亦不可輕易議到也濟恭曰法當一定改則生弊今夏以各軍門別武士等久勤間三都目差送事前兵判李▣筵奏蒙允而伏聞武士輩不無稱屈之弊云矣予曰將臣進前詳奏訓將徐有大曰此輩久勤自有間間收用之成憲而所謂間間旣無定限故銓曹隨時闊狹或有間年差遣之時或有年久後差遣之時間年差遣自來稀罕今以間三政定式者在渠輩無甚得失而渠輩及以爲抑菀且渠輩有先朝己巳年上言文蹟故執此號訴矣予命伊時文蹟久勤別單前兵判擧條竝入之濟恭曰今因言端敢此仰達政府樞府吏房錄事仕滿四十五朔之後始出六云蓋新定式中有政府錄事二人樞府錄事一人輪回計仕出六之法前此政府錄事二人出六故樞府錄事當次明年六月始爲仕滿云然則今年仕滿之政府錄事盡棄前仕自明年七月更始計仕待四十五朔始許陞六豈不冤乎臣以不當如是之意分付銓曹矣予曰錄事出六乃是定式後初次卿言亦無怪矣予曰金宗善除職或者涉私乎濟恭曰此人之差除蔭官豈有一毫涉私之嫌乎予曰犯越女人還送時糧米則不可負去他物則不可給送不亦難處乎灣尹旣率來矣使之從好善處之意自備局行會戶曹判書鄭民始曰此事終是未安厥女如或見捉於栅門等處而責我國之無一言則豈不可悶乎予曰此事似或無慮而若有後頉則當從後商量豈可驅送死地乎○濟恭啓言卽見統制使申應周報辭則以爲山靑縣反逋作錢條中米九百七十五石租四石卽本營案付元穀而年年取耗以補將士支放今若作錢上納戶曹則支放無以排比在前本營穀蕩減之時皆有代劃充數之例山淸作錢條或以他衙門穀相換代劃或以本錢從便立代於穀少邑爲辭矣統營近甚凋弊誠甚可悶以錢移貿於穀少之邑似不無弊端請以他衙門穀依數充補俾無支放難繼之患從之又啓言卽見開城留守具痒報辭則以爲本營請得關西小米二萬石取耗補用載錄於戊申事例矣今年則箕營以己酉停退及犯本作錢合二千三百二十三石零減縮於元穀中今年耗條只以一千七百六十七石零出給莫重開市及許多公用不足無他辦出爲辭矣近年以來松都凋弊請以某樣穀充補二萬石之數使耗條不減於事例所載此後如有停退或未捧之時則皆用此例二萬石耗條則勿令虧損之意分付關西道臣以爲定式施行從之又啓言水原廛民屢次呈訴願得關西木以爲聊賴之資故仍以三百同發賣之意許題後發關箕營問其餘存爲幾何及見所報時在完品不過爲三百餘同腐傷爲一百餘同營門所儲不可盡數發賣以腐傷者出給新廛之民誠甚可矜箕營流來疋縀爲二千一百四十餘疋就其中以五百疋折價出給則或可聊活紋縀旣是立廛所管之物則只給水民不及原廛在朝家一視之義不無斑駁五百疋亦爲許賣於立廛恐合事宜故敢此仰達從之又啓言此濟州牧使李鴻運狀啓也以爲新舊還上一時幷督其勢誠難舊還停退各寺奴婢身貢米二斗減一斗男丁大同米五升減一升軍兵操鍊今姑停止待明春從附近哨司鍊凡此擧行固當稟旨而一番往來動費數朔依近例姑先擧行事涉擅便誠極惶恐爲辭矣本州事勢有難膠守常度況近例亦有可據所陳諸條請幷依狀辭許施從之又啓言彼地女人之越入我境前所未聞狀啓判付藹然有好生之德兼以寓防守之嚴臣固欽仰而第以道帥臣狀辭言之帥臣則不敢直勘灣尹之罪而至於道臣灣府乃其管下凡有罪過或罷或削直爲論斷事理當然而狀辭中以灣尹罪狀令廟堂稟處爲請論以朝體誠極未安請平安監司沈頤之從重推考從之敎以捧納承旨亦爲推考又啓言此慶尙左水使崔東岳狀啓也以爲西生豆毛浦戰船各一隻今爲限滿而左道封山姑無船材堪用者依事目取用於右道封山請令廟堂稟旨分付云矣請依狀請許施從之○民始以司饔提調啓言水原府漁夫復戶米減罷之代自惠廳劃給事定式矣漁夫等自來受食復戶米爲一百二十二石十斗而惠廳以爲復戶一百十五結每結米十二斗式合九十二石當上下云故問于水原府則以爲復戶每結大同米十二斗外本府官需作米中所下亦爲三十石十斗云合而計之果爲一百二十二石十斗今此蠲減者旣已給代則漁夫等本來所受不可減數而官需作米係是大同則曾前該府所下米三十石十斗亦自惠廳一體磨鍊出給似合事宜敢此仰達矣從之
정조 14년 · 강
義禁府以時囚朴再禎勘律啓
정조 14년 · 목
該府啓言時囚朴再禎考律勘放後草記事命下矣依律文告身盡行追奪五年禁錮海美縣夢熊驛徒三年定配允之敎曰如有功議各減一等定配收贖
정조 14년 · 강
獻納李尙度避嫌啓辭賜批
정조 14년 · 목
避嫌略曰臣於夏間獲叨見職適因病劇不免違傲於出肅經日之後其時憲臺以此論勘今者恩除又下署坐有命章皇出肅而所叨之任卽遭彈之地以此情踪何可晏然於臺次請命遞斥批以勿辭
정조 14년 · 강
重推尙瑞直長鄭東簡
정조 14년 · 목
東簡新除而肅拜單子晩始來呈政院請推故有是命
정조 14년 · 강
以南玄老爲成川府使口傳也
정조 14년 · 목
吏曹以成川府使黃昇源身病沈重特敎之下不得下去啓敎曰實病旣如此則勢難强令下送還穀未準捧則不可一時曠官改差令該曹口傳差出待下批當日辭朝
정조 14년 · 강
命親試及殿講試官儒生皆於明日平朝待令
정조 14년 · 목
敎曰明日開坼殿座當於展拜還宮後爲之開坼後當行親試及殿講試官儒生皆令平朝待令事分付
정조 14년 · 강
遞藥院提調洪檍以李秉模代之前望也
정조 14년 · 강
重推吏曹參議李洪載罷吏曹參判閔鍾顯職
정조 14년 · 목
吏曹以李頤祥塡差太廟望祭祭官敎曰莫重差祭以衆所共知實病人塡差當該堂上從重推考受香時不卽草記當該堂上罷職
정조 14년 · 강
命時囚韓光近考律勘處
정조 14년 · 목
禁府啓言三水前府使韓光近今方待命卽爲拿囚而甲山前府使黃泰彥下去鐵原地云請依例拿來允之敎曰已囚者別無盤問之端令次堂考律勘放後草記
정조 14년 · 강
命兵判就議大臣釐正訓局別武士久勤邊轉之式
정조 14년 · 목
敎曰各軍門久勤邊轉之或每都目或間一都目或間間收用分秩定式卽先朝己巳年令甲而踏啓字文蹟如是昭然故相之筵奏不得已從施者此也今日聞各軍門武士之因此擧懷抑鬱取考己巳啓下文蹟文蹟則昭然若此然其中最可矜恤者訓局別武士元額旣近七十雖每政遷轉除非年近百歲難以一一收用今用間三都目之規則實爲行不得之政渠輩效勞甚於各營今夏都政以差送之豐薄惟視勞逸飭敎諄諄其在信令之義不可無變通今番兵判擧條中亦無枚擧之句語但於己巳啓下別單中訓局別武士條間間收用四字以每都目收用付標先朝受敎定式到今付標誠所不敢而本局別武士之勞役比己巳有加而無歇此所以不得不釐改而亦出於仰體愛恤武士之盛德今日適値本局貶坐以此分付己巳啓下事目豈敢容易議到而間間收用之爲間三都目只有向來擧條姑不改付標間三都目太遠大臣明當造朝兵判就議分等釐正後原別單改付標啓下事分付
정조 14년 · 강
遞承旨趙宗鉉以蔡弘履代之前望也
정조 14년 · 강
命李基慶原情出給畿營嚴飭山在官從公決給
정조 14년 · 목
刑曹啓言今日動駕時前持平李基慶回山訟事擊錚於衛外而係是朝官臣曺不得捧供請令義禁府擧行敎曰冬獄滯囚宜念以渠所納原情出給畿營嚴飭山在官從公決給俾無更訴之弊事行會本道
정조 14년 · 강
命貢人進排筆六百柄移屬工曹監束以納
정조 14년 · 목
戶曹判書鄭民始啓言書房色所納小筆本自工曹監束進排年前因貢人陳瘼使該貢人自束自進排矣凡進排物種自有句管各司而今此小筆一任貢人故毛品好否造束精麤無檢飭之道致有今番親押筆不成樣之事今若一幷還屬則有非變通之本意就每年元進排小筆一千五百六十柄中限六百柄以親押筆名色依前移屬工曹使之各別監束每朔五十柄式自該曹進排至於香封親押時所用貢人進排中每朔除出十柄依先朝下敎定式製樣以小小筆分作十五柄精束使貢人一體自進排從之
정조 14년 · 강
詣璿源殿景慕宮展拜還御熙政堂開拆京外殿最行日次儒生殿請及抄啓文臣去十一月朔親試殿講試官蔡濟恭洪良浩李祖承李敬一鄭大容徐榮輔金熙采親試該官蔡濟恭鄭民始徐浩修鄭大容李晩秀尹行任
정조 14년 · 목
具翼善冠袞龍袍詣眞殿行展拜乘輿出月覲門入日瞻門至齋室門外降輿入齋室少頃詣版位行展拜仍詣宮內奉審訖還詣齋室承旨申耆啓言弘化門前路東邊積雪如屋初不掃除輦路咫尺所見可駭請當該京兆堂上從重推考該部官所當論勘敢此仰達敎以漢城判尹罷職該部官員先汰後拿乘輿出日瞻門入弘化門御熙政堂開拆京外殿最京畿監司金憙啓本加平郡守安廷鐸治固爲最檢何言病痳田郡守鄭履玉治規雖精邑例宜察衿川縣監金東覽治雖盡心報或錯科竝中忠淸監司鄭存中啓本德山縣監鄭厚祚治固周通訟或扶抑中全羅監司尹蓍東啓本高敞縣監尹在陽事或欠商志則願治和順縣監嚴思允旣多慈恤益勉振勵龍安縣監具馨遠民事不緩査牒或爽靑巖察訪朴晪謗何盡信濟原察訪具文行馬政或疏竝中長城府使韓文洪橫斂過杖愛而莫助下原春監司尹師國啓本金化縣監洪益烈治固勤勵語宜精約狼川縣監吳相祿捧糴雖精損體宜警竝中平安監司沈頤之啓本价川郡守趙雲祥束濕是尙過杖宜恕雲山郡守蔡顯九已知彈誠益勉矯瘼竝中黃海監司李時秀啓本殷票縣監李益洙試謗奚信鄕橫盍察下咸鏡監司李文源啓本德源府使趙啓治理實績隣較先失文川郡守洪樂淵生疏本色隨處盡分高山察訪兪漢人報牒宜警竝中慶尙監司李祖源啓本龍宮縣監閔光暹固知精拙差欠商量昌寧縣監徐有豐縱或請暇胡不自重竝中善山府使鄭日煥奪盜已怪施烙何忍沙斤察訪柳鼎模不識不知竝下開拆訖殿講試官親試試官率應講儒生及抄啓文臣分東西入庭行禮訖以安得廣厦千萬間大庇天下寒士俱歡顏爲七言二十韻律詩題試抄啓文臣仍命開講幼學沈鎜略居首略以下考例施賞時東學色掌鄭時翼西學掌議林景鎭色掌金埻南學色掌鄭夏容等全不成誦承旨柳文養請該儒生依下敎停擧敎曰特以念舊之意停擧則姑置之限來朔突誦待令於政院之意自本館草記待其待令令該房微稟親試收券訖命考官考券于賓廳副司果尹永僖三中居首
정조 14년 · 강
改下諸道殿最補京畿監司金憙瑞興府使特推禮曹判書李秉模忠淸監司鄭存中慶尙右兵使吳載徽監司李祖源還送平安兵使李得濟褒貶啓本拿問善山府使鄭日煥
정조 14년 · 목
樂安郡守李駿德寶城郡守金就大上點下廣州府尹洪聖淵以輦路不治植木則勤上陽城縣監尹光碩治最勞最罪在道伯上銀溪察訪姜鳳瑞守法可獎上衿川縣監金東覽無勢之故同疵獨殿中果川縣監洪大榮植木不勤治道無形中安城郡守金龍柱不病而癏渠敢肆氣下赤梁僉使全昌盛前若避役後犯游喙下改書下沙斤察訪柳鼎模貶目下以可喜堯民上添書下○承旨柳文養啓言全羅監司尹蓍東啓本寶城郡守金就大樂安郡守李駿德宜置中考而置諸上考致勤點下請推考警責從之又啓言京畿監司金憙啓本廣州府尹洪聖淵安城郡守金龍柱衿川縣監金東覽陽城縣監尹光碩果川縣監洪大榮題目致勤改下慶尙監司李朝源啓本沙斤察訪柳鼎模題目致勤啓下請兩道道臣推考警責從之又啓言原春監司尹師國忠淸監司鄭存中平安監司沈頤之咸鏡監司李文源啓本守令無一人居下請推考警責從之○承旨申耆啓言京畿水使南憲喆黃海水使尹範行全羅左水使李健秀啓本邊將無一人居中下忠淸水使柳文植平安監司沈頤之慶尙左水使崔東岳南兵使李仁秀北兵使李潤慶啓本邊將無一人居下統制使申應周啓本赤梁僉使全昌盛題目致勤啓下請竝推考警責從之○因京畿監司金憙道內褒貶啓本敎曰道內許多貶目率未免外題寬猛能否俱不相當如是而何能使劣倅縮頸良吏措手乎學究眼目終乏剸理之才京畿監司金憙遷除瑞興府使當日辭朝園幸在近此時畿甸不可不拔例差遣畿伯之代今日政各別擇差待下批當日交龜○因禮曹四學敎授褒貶啓本敎曰貶目之無題書上殊非嚴考績之意當該堂上推考近來所謂學製等等輒煩本館草記此亦有關國體皆令待朝設行其中東學以本職有校勘之役待畢工設行此後嚴飭本館無或如前煩稟○因忠淸監司鄭存中道內守令褒貶啓本淸風府使金履顯等第敎曰奏御文字不容若是況貶目體叚何等至嚴則邑名何關於治規而有此屑越諧詼之語前此申飭之意果安在哉當該道臣從重推考無一實績只稱邑名其不治可知當該守令改差今日政差代待下批當日辭朝○因慶尙右兵使吳載徽道內營將褒貶啓本尙州營將林栽洙等第敎曰圖報之誠固足嘉矣戢御之責勿論可乎當該師臣從重推考同議之監司亦爲推考○因平安兵使李得濟邊將褒貶啓本敎曰夏政後飭諭何如而觀此貶目磨勘評題多與實績相左何也雖無特敎初當重閫宜必盡心淬礪而擧行若此極爲駭然下考外幷改磨勘上送不留意於糴弊不懲羹於橫斂種種作奸犯科於向來處分之後者渠輩若有一分嚴畏朝廷之心焉敢循襲乃爾卿若奉行先甲之朝令則亦豈如是草草磨勘爽實句當乎御事極爲駭然似此擧行慢忽若此他尙何說所當重勘而今姑參酌原啓本還下送退限三十日更加考察一從實績陳聞毋或更犯不勤之科事回諭○敎曰嶺南殿最啓本中善山題語奪盜云云已極礙眼至於施烙不可但以法外之刑言苟有是事宜卽狀聞請勘何可遲待考績乎該道臣推考不可循例看過該府使鄭日煥令該府拿問捧口招以聞
정조 14년 · 강
吏兵曹以諸道守令邊將褒貶降考啓命吏判吳載純重推
정조 14년 · 목
吏曹啓言考見諸道褒貶啓本則瑞興府使洪載淵長淵縣監李弘遠題目致勤啓下寶城郡守金就大樂安郡守李駿德題目全無褒語宜置中考而置諸上考致勤點下四邑守令竝中考施行安城郡守金龍柱果川縣監洪大榮題目及等第致勤啓下極爲未安和順縣監嚴思允以旣多慈恤益勉振刷爲目价川郡守趙雲祥以束濕是尙過杖宜恕爲目德山縣監鄭厚祚以治固周通訟或扶抑爲目則竝宜置下考而置諸中考海美縣監李永喆以久已諗病且恕頉檢爲目漆原縣監李㙉以勤恪可尙剛克且勉爲目則竝宜置中考而置諸上考殊無嚴明殿最之意六道道臣推考警責海美縣監李永喆漆原縣監李㙉竝中考施行和順縣監嚴思允价川郡守趙雲祥德山縣監鄭厚祚請竝罷黜允之敎曰今日政差出至於寶城金就大則自下直時旣甚慮之題目又如此然姑不知治績之無形與否亦聞有篤老之親特姑勿罷來頭當另遣繡衣摘奸矣价川趙雲祥則束濕之過杖可弊不可抑惜乎道伯之不能效此濟剛之治也中考已過矣又降下考尤不可況漆原倅以不剛請降次考一紙之內激揚何太判異乎雲祥之降考置之海美李永喆事渠是堂上則延送之弊不可不念爲人見甚質實永喆之降考亦爲置之此外許多貶目可降者不啻幾許而以死僧之价倅寒微之美宰塞責者卿之事極爲未安從重推考後勿如是須思惕念之方○兵曹啓言折見諸道褒貶啓本則慶尙右兵使吳載徽啓本尙州營將林栽洙以奚論戢禦爲目南兵使李仁秀啓本▣坡知僉使李東芳以浮謗奚信爲目則宜置中考而置諸上考仁遮外萬戶韓聖謨以謗豈無故爲目廟坡權管崔啓鉉以宜勉撫摩爲目黃海兵使元厚鎭啓本白峙僉使張友奎以糴謗宜警爲目統制使申應周啓本玉浦萬戶年應麟以邊報奚遲爲目慶尙左水使崔東岳啓本西平浦萬戶崔斗桓以使酒頗頻爲目原春監司尹師國啓本越松萬戶南宗禧以益勉嚴束爲目宜置下考而置諸中考殊無嚴明殿最之意各該道帥臣幷推考警責尙州營將林栽洙▣坡知僉使李東芳中考施行仁遮外萬戶韓聖謨廟坡權管崔啓鉉白峙僉使張友奎玉浦萬戶年應麟西平浦萬戶崔斗桓越松浦萬戶南宗禧請竝下考施行允之敎曰尙州營將林栽洙則渠有何罪其題語之褒反爲貶該兵使不分明之致才旣問備栽洙降考一款置之
정조 14년 · 강
還送黃海監司李時秀有旨秪受狀本
정조 14년 · 목
因該監司狀啓敎曰前下回諭未及下敎矣作弊之曺隸已囚者更加嚴刑以堂郞間誰某聽訟誰某分付及誰某往復於洪最榮委折一一嚴刑究覈自有別加廉査已皆洞燭者雖欲欺隱得乎捧賂居間之曺吏亦令刑判査出下送亦爲嚴問取招萬一抵賴與該隸一體嚴刑得情以啓事令該曹該道知悉成送有旨本事至微至細而葛藤旣至此則査究豈可不極窮到底乎況前下回諭卽人臣不敢聞之語則何敢自同常人爲此秪受狀啓乎此狀啓還下送
정조 14년 · 강
遞都承旨蔡弘履
정조 14년 · 목
弘履以吏房貶目開折時擧措駭然故命遞差
정조 14년 · 강
有政吏曹判書吳載純兵曹判書金文淳進
정조 14년 · 목
敎曰點下守令今日政差出○以徐鼎修爲吏曹參判曺允大爲參議李益運爲承旨李致中爲判尹徐鼎修爲京畿監司趙祥逵爲安城郡守○以李潞秀末擬淸風府使以入下批仍敎曰前此申飭何如則猶於陞遷之際捨已準朔之久次必取近朔銓官事未妥至於擇差之處何拘於近與久而尋常序陞之遷擬又復循龍當該判堂從重推考原望筒勿施更爲擬入○以黃昌源爲淸風府使朴明淳爲永川郡守沈周賢爲和順縣監李景壽爲德山縣監○因知禮縣監望筒敎曰疏滯之政政宜責之於此吏判之虛閒者此望筒還給更令擬入○以李采爲知禮縣監安宗厚爲長淵縣監李普淵爲淸河縣監申瞮爲京畿水使
정조 14년 · 강
遞吏曹參議曺允大以丁範祖代之尋遞範祖以李洪載代之前望也
정조 14년 · 목
允大範祖俱在外也○政院以洪載方在罷散啓命敍用○敎曰臨政三銓之無情勢者尋鄕相續竝禁推皆令再明內就囚萬一愆限押來府吏郞其地定配
정조 14년 · 강
遞兵曹堂上李夔趙雲紀
정조 14년 · 목
敎曰近來諸臣屑越之習莫甚雖尋常軍號必欲寓意托辭誠一痼弊雖以今日言之無難語及所重此何異於備局跋尾行語乎當該堂上遞差其中趙雲紀則尤甚間多妄發竝與受誓戒日軍號而駭然極矣如許兵堂豈知門禁乎參議趙雲紀亦爲遞差此後此等之習一切嚴禁
정조 14년 · 목
承旨申耆啓言昨日次對入侍時司饔提調鄭民始以漁夫事有所仰奏而臣旣聽瑩全未記得注書草册亦無所書故俯詢之下終至失對臣昏謬之罪固已惶懍而記注疏漏亦甚駭然請當該注書推考原擧條頭辭改付標從之敎以當該注書汰去
정조 14년 · 강
召見京畿監司徐鼎修于重熙堂
정조 14년 · 목
予謂鼎修曰園幸在近本道擧行不可不預爲留念須體朝家軫念之意盡心對揚俾無民邑一毫之弊鼎修曰素乏剸理之才猥當藩臬之任僨誤之罪恐無所逃矣予曰輦路修治最爲急務而役民治道尤所當念必以儲置米依前會減無使一民虛赴公役之地
정조 14년 · 강
放時囚洪養默朴宗明
정조 14년 · 목
因囚單敎以旣已汰去放送
정조 14년 · 강
命應製入格儒生李仁行韓允鎭都政調用
정조 14년 · 목
御題中庸策農策雙揭泮中試居齋儒生中庸策生員李仁行次上一居首生員韓允鎭次上之次農策生員申百祿次上居首敎曰居齋儒生自古稱實才之冀北今番日次也應講則特命除之代以應製而仍又發策者意蓋出於欲知經學所存兼叩該洽淺深雙揭兩題從願分試待諸生之道至矣爲諸生之心亦苦矣然其應製所作多違本旨率坐孤陋半日敲推僅取數券而若非李仁行則當闕榜其爲諸生之羞恥當如何韓允鎭所作亦居次大抵諸生於科場文字必致意應製試券多草率此豈勸課之本意乎草率之中獨能致意者須有別般嘉獎之擧庶矯不率敎之習昨日入館館堂從重推考居首儒生李仁行之次儒生韓允鎭今都政本館薦卽令大司成以此兩人修送仍令今政調用事分付銓曹
정조 14년 · 강
有政吏曹判書吳載純參議李洪載進
정조 14년 · 목
以柳戇爲承旨趙鼎鎭尹坊爲知春秋李祖承爲同春秋閔鍾顯爲吏曹參判
정조 14년 · 목
以擬本朝水原儒生等謝以安得廣厦千萬間大庇天下寒士俱歡顏爲御題爲箋題直閣徐榮輔三中居首
정조 14년 · 강
命三營別武士坡州楊州將官久勤間一都政收用其外京鄕久勤間二都政收用
정조 14년 · 목
兵曹啓言京外各軍門久勤就議于大臣分等釐正以聞事有命矣就議于左議政蔡濟恭則以爲禁御兩營別武士事知禁軍間一都目能麼兒兼郞廳坡州長湍楊州南陽竹山將官間二都目收用爲宜云第向來變通時以間三都目定限大勝於間間收用之臨時闊狹則於渠輩誠幸矣猶不知足紛紛呼訴又欲進定期限者極爲痛駭此亦官方不可續續變通且渠輩勞役比前無加改之以間一都目或二都目則自來不足之久勤窠將無以分排充數反致最著最勞久勤之稱冤臣意則兩營別武士事知禁軍能麼兒兼郞廳坡州長湍楊州南陽竹山久勤竝以間三都目依前定式遵行似合事宜敎以禁御兩營別武士元額比訓局雖折半不及旣稱三營則與外方久勤通同間間收用足爲抑菀之端況今所謂間三都目在渠輩反不若已前間間收用時之無定限以此以彼宜有闊狹依收議以間一都目卽爲改付標於己巳年啓下別單而坡州以防禦重鎭又是永陵地方也楊州雖非防營所重一也亦爲間一都目收用其外則無論京久勤鄕久勤間三都目反不如不爲收用渠輩迷劣未必皆知古例則亦豈無抑菀之心乎幷以間二都目施行亦於己巳別單中付標己巳別單啓下及今番之付標定式卿曺及各營使之揭板俾無眩於擧行之弊
정조 14년 · 강
命昨年園所承傳人中軍柳爾冑郞官徐直修帶裨洪愼權皆今都政調用
정조 14년 · 목
敎曰昨年園所承傳幾皆收用而水原中軍柳爾冑都監郞官徐直修尙不收用皆令今番都政調用監董帶裨洪愼權其勞甚多一資之後尙不擧論其名又在於久勤秩人甚瞭然守令可做況邊將乎邊將見闕履歷窠移屬中第一窠差送事分付兵曹
정조 14년 · 강
以曺允大爲承旨前望也
정조 14년 · 목
該府以時囚韓光近告身盡行追奪又五年禁錮韓山郡新谷驛徒三年定配啓允之敎以如有功議各減一等定配收贖
정조 14년 · 강
考下抄啓文臣課試親試試券課講講義仍減下李儒修等講製
정조 14년 · 목
課試以擬西北烽軍把卒等謝飭諭道臣親檢歲賜襦紙衣木綿頒給以聞仍著爲式爲箋題副司果尹永僖三下居首課講講義初再次副司正金羲淳竝詩傳通居首○因今朔抄啓文臣親試取稟敎曰今日以課講講義諸文臣皆入來親試頒題使各公廨製進○親試御題庚戌大告武成六韻律詩副司果趙得永三上居首○抄啓文臣金羲淳課講連四次居首依例捧陞六傳旨○抄啓文臣鄭晩錫課講連六次居首依例捧陞敍傳旨敎曰以外職待窠差送以償積歲講製之勞又敎曰今庚戌年抄啓文臣課試都計畵居首副司果尹永僖五十一分半事當依例加資而館職屬耳熟馬一匹面給又敎曰今庚戌年抄啓文臣課講都計畵居首順天府使尹光顏二百七分依例加資又敎曰今庚戌年抄啓文臣親試都計畵居首副司果丁若鏞二十二分事當依例陞敍而釋褐周歲畵數最少兒馬一匹面給又敎曰抄啓文臣李儒修鄭晩錫宋祥濂張錫胤李相璜尹永僖尹光顏等三經四書左傳綱目應講俱準式一竝依例減下事分付金祖淳李羲觀李基慶幾皆準式亦爲減下朴崙壽年已向衰李東冕亦然丁若銓年過三十兄隨弟後所見如何徐榮輔近來校準之役已多相妨在前此等人多闊狹崙壽等四人一體減下事分付敎曰此文臣被選八年奉老七耋而今日因講製準式始減下則獨於講義限後最晩以致深夜酬應可乎副司果李儒修稷山縣監除授當日辭朝時任縣監尙未經文職六品見窠口傳擬入
정조 14년 · 강
以曺允大爲吏曹參議李祖承李洪載爲承旨前望也
정조 14년 · 강
飭政院嚴束內侍府
정조 14년 · 목
因薛里內官金弘潤手本敎曰莫重粘啓手本中官着名全不操心令兵曹決棍次待令政院近於內侍府太不嚴束致此駭然之擧此後此等事若或放忽則其漸安知無更有向時罔測之弊乎承旨雖姑不處分後或若此焉逭重典乎
정조 14년 · 강
命關西鐵箭遠射人明日試取
정조 14년 · 목
兵曹以平安監司沈頤之鐵箭遠射抄上人平壤出身金鳴潝李仁秀金錫振閑良康在徽博川閑良金宗喆等五人待令啓敎以依頃日例明日先爲試取修啓事令試官知悉
정조 14년 · 강
點下吏兵曹歲抄
정조 14년 · 목
敎曰吏兵曹歲抄中點下者依例捧傳旨○前檢詳成德雨前大司諫尹行元前大司憲申應顯前校理成種仁前副校理朴基正尹永僖前修撰李庚運朴奎淳朴宗來金熙朝前府使曺允大前縣監朴宗榦朴道翔南愼五前判官李恒演前學正安邁權李益烈前學錄安重默前學諭柳楨前校理尹光普前抄啓文臣兪漢㝢金達淳朴崙壽前左通禮金星甲前右通禮朴聖集前大司憲洪檢前判書金思穆前檢閱李重蓮前承旨洪義浩前抄啓文臣安廷善沈能廸前獻納柳雲羽前校理李普天前執義林道浩前持平韓啓玉前正言金孝建姜碩龜前校理沈能翼前大司諫李敬一前正言南涑前執義尹行履前持平申大龜前承旨李敬五前修撰閔昌爀前副修撰崔顯重前校理李太亨前副校理尹羽烈前校理李殷模李彥祜前修撰韓光植前掌令李鎭宅前持平宋俊載前獻納權恢前大將李漢豐前縣監尹光碩竝敍用前府使李運昌前參議尹東晩前牧使鄭彥衡前檢閱洪樂游徐有聞竝給牒敍用前縣監李儒喆前郡守許晪李觀成前掌令申光祜宋景煥前校理趙鎭宅前副校理李百亨徐有鍊前持平李東埴柳師模前正言張至冕鄭履綏前修撰李錫夏李尙度前副修撰李義鳳金熙采前獻納李龜雲竝蕩滌敍用前府使申大偀金聖和竝給牒前副正字李安默減一等前副總管呂善亨具世績前別將盧就東竝敍用前副司直李虁李義綱竝給牒敍用前宣傳官李喆運敎以何足責蕩滌敍用前副司直鄭煥猷放歸田里罪人許根金履準放逐鄕里罪人尹文淵竝減一等
정조 14년 · 강
重推京畿監司金憙命陽城縣監尹光碩仍任
정조 14년 · 목
該監司金憙狀啓以爲陽城縣監尹光碩因一論題數朔之後忽呈辭狀故臣卽爲封還仍以不當如是之意送言開諭矣今三十日午後躬到臣營又呈辭狀末乃以平服直入門內脫其兵符竝與印信給其隨來之吏仍爲還去事未前有萬萬駭然爲先罷黜其罪狀令攸司稟處敎曰卿若善爲調劑則微事如是引嫌乎且與投印有異鳥敢煩聞添一酬應乎體例所在不可仍令勿論罷黜足矣有何更有稟處之罪狀乎況昨午初到之時極意開諭則寧有最後駭擧乎此無異於卿使之爲之雖大於此之罪有指使之跡則指使者反爲首犯焉朝廷體統之扶植卽朝家若心而此等處膠柱鼓瑟是豈杜後弊之意乎卿則從重推考該縣監歲抄已蒙敍仍任使之當日還官
정조 14년 · 강
重推相批誤書承旨李益運
정조 14년 · 목
敎曰大臣上疏批答事體何如而注書之近來誤書猶有申飭況承宣乎今始聞之取考原本果然誤書膠桼之桼字誤書黍字當該承旨爲先從重推考雖以司謁言之以持去之原本相對較準自是前例則無一辭受來當該司謁令掖庭署嚴加科罪原批更爲書送
정조 14년 · 강
有政吏曹判書吳載純參判閔鍾顯進
정조 14년 · 목
以李洪載爲吏曹參議徐榮輔爲副校理旋以番次相妨遞榮輔
정조 14년 · 강
以李重蓮洪樂游徐有聞單付檢閱
정조 14년 · 강
遞承旨李敏釆李洪載以李祖承李勉兢代之前望也
정조 14년 · 강
判下宗廟動駕時軍兵節目
정조 14년 · 목
兵曹以今十二日宗廟擧動時軍兵磨鍊取稟啓敎曰訓局步軍八哨馬軍二哨爲先後廂禁軍三番隨駕城上斥堠外高峯斥堠通路伏兵竝除之留營亦除之禁將率鄕軍二哨騎士一番留陣
정조 14년 · 강
命壯勇營哨官以十五朔出六著爲式
정조 14년 · 목
壯勇營啓言本營哨官之訓鍊主簿遞臾窠遷轉朔數不可不參量定制而若以二十朔爲限則軍門遞易每致頻數準式箇滿似難期必恐不免無實之歸自今依備邊司郞廳例以十五朔爲限依例六品遷轉之意請自本營草記啓下知委該曹以爲遵行定式允之
정조 14년 · 강
偕來前承旨李鼎運以左議政蔡濟恭病不造朝啓
정조 14년 · 목
書啓略曰臣敬奉聖諭傳諭于左議政蔡濟恭則以爲恩批鄭重安敢更提私義而毒感彌留雖欲起動萬無自力之望恩敎之下轉益罔措云矣
정조 14년 · 강
舟橋司以舟橋排設畢役啓
정조 14년 · 강
命果川縣監洪大榮削名仕籍衿川縣監金東覽汰去
정조 14년 · 목
敎曰幸行時尋常治道猶且申飭況此路乎果衿兩倅擧行之無狀觀於貶題改下可以知之其中果川所管路傍民冢毀見至於兩處渠若有一分嚴畏之心焉敢乃爾以申令之意先令道伯自下修築而意謂該倅已卽掩跡免罪擧行之稽忽尤甚至於發遣宣傳官之擧豈有如許紀綱且其爭界推諉決非士夫所爲自初不能躬檢已無嚴況嚴敎何如則屢次奉命之行不見該倅面目云豈料如許頑悖之習在於大臣家子弟乎果川縣監洪大榮爲先削名仕籍初欲決杖而宜與衿倅分罪此則姑參酌而衿倅之今番擧行事事一如果倅出自將任閣臣者猶不敢占便前此董役無異身操版鍤如渠蟣蝨之賊妄率至此渠焉逭嚴勘乎衿川縣監金東覽罷削亦猥矣爲先汰去
정조 14년 · 강
御熙政堂行都政吏曹判書吳載純參判閔鍾顯參議曺允大兵曹判書金文淳參判蔡緯夏參議尹長烈參知柳文養進
정조 14년 · 목
敎曰守令邊將初仕各別擇差十考十上五考五上純褒守令淸白吏子孫西北嶺南松都人及中朝人子孫忠臣子孫幷爲收用園役效勞人加意調用事申飭兩銓○敎曰親政時注書尙瑞院官員幷依例陞六○吏曹判書吳載純啓言四館陞六時例有九處講後遷轉之規而自前雖未經九處講亦有陞六之規矣請依此遷轉從之又啓言蔭仕六品官之經一考後陞品者每於過都政後照擬而見今在職者絕無今夏出六之人故五品官無以推移備擬請今番則未經一考人勿拘陞擬從之○兵曹判書金文淳啓言營將之準瓜前不職遞罷者還收資級載在法典矣洪州營將洪龍運旣以不職遞罷請所授加資依例還收從之又啓言今番變通之久勤僉使皆是堂上窠矣必以堂上差送則收用久勤自多掣礙請毋論堂上堂下通融擇差從之又啓言向於西水羅權管陞作遞付萬戶之時以時任權管瓜滿遞歸後差代之意有所仰達矣今此都政窠闕甚窄西水羅權管移差安原權管以爲作闕之地似好矣從之○承旨李益運啓言諫院諸臺日前違牌後罷職傳旨未及踏下又因特敎承牌行公而前日捧入之傳旨追後踏下臺諫去就不輕而重則事當以此意有所微稟而院吏不能覺察至有徑先頒布之擧請原傳旨勿施該吏令攸司科治從之敎以極爲駭然當該承旨罷職臺諫則勢難旣罷旋仍以許遞更捧傳旨○承旨李祖承啓言今日都政旣兼祿都目政事而開政之初不爲提稟揆以格例誠極未安請吏曹判書吳載純兵曹判書金文淳推考從之○吏批以朴左源爲長城府使朴綏源爲善山府使鄭東杓爲沔川郡守金就明爲機張縣監許湜爲旌義縣監朴吉源爲持平柳爾冑爲豐川府使徐直修爲金川郡守趙亨達爲比安縣監鄭晩錫爲殷票縣監趙象存爲溫陽郡守徐弘輔爲永柔縣令尹衡東爲仁同府使金得海爲端川府使李福潤爲持平鄭觀輝爲正言兪漢紀爲居昌縣監○命在外兵曹郞廳改差前郞廳李福潤鄭觀輝仍任○以李聖圭爲大司憲嚴思晩爲大司諫李思祚爲執義李運彬爲司諫金禧燮爲掌令李秉喆爲獻納洪明浩爲大司成李麟臣爲大靜縣監朴萬瞻爲雲峯縣監鄭最成爲持平尹悌東爲正言尹光垂爲衿川縣監李周鳳爲高原郡守李正模爲果川縣監○敎曰今因窠出始覺居昌之降爲縣監改爲蔭窠矣如許弊邑近稱難治則年少未經事者初除決難堪任且蔭倅五品本來窠窄以此以彼宜有定式居昌縣監自今政以縣令稱號此蓋爲民邑之弊則不可以初除守令者差送依湖南之臨陂嶺南之義城例差送官案懸註事分付該曹○命端川府使金得海高原郡守李周鳳相換雲峯縣監朴萬瞻機張縣監金就明相換○以具允鈺爲判義禁李仁行爲溫陵參奉韓允鎭爲思陵參奉李英冕爲靖陵參奉李彥熙爲義陵參奉南履夏爲淑陵參奉梁德履爲順康園守奉官廉隅人爲安陵參奉朴世英爲禮賓參奉金基普爲典獄參奉李原植鄭璯朴孝源張思恭爲假引儀○兵批以閔修益爲羅州營將金養和爲順天營將元宅鎭爲全州營將朴應浩爲慶州營將南有寬爲洪州營將黃昇源爲副總管李元植爲咸鏡中軍李膺福爲訓鍊副正李邦祜膺福新通也○承旨申耆啓言訓鍊正初不作窠而望筒誤爲書入已陞資之李元植亦在擬望未能照檢之失不可無警請兵曹判書金文淳推考敎以從重推考○因九月山城別將望筒敎曰如此豐窠都監別武士之獨漏可矜此望筒勿施更爲擬入○金城山城別將以都提調軍官擬入敎曰偏若者權知奉事而未免陳置歇後莫如此類而如是先擬當該堂上推考更爲擬入○以鄭鳳祥李宜秀爲武兼金弼祚成範鎭皮載棋金樂海崔擎柱爲部將權宅衡宋聖圭李胤泓金坪爲守門將金若礪爲南道參軍金兌鍾爲自作仇非權管閔百東爲廟坡權管○予謂載純曰今番問政何以爲之載純曰區區情勢有難躬往故不得不使三銓替往矣敎曰處義旣難面議則豈無周便之已例可援而今聞筵奏難免違式行吏曹判書吳載純推考○戶曹判書鄭民始啓言向來請得關西錢四萬兩蓋欲爲前頭闕內各處修理之需事當別爲儲置待上來移置壯勇營似好矣從之又啓言兩倉奸弊專由於倉官之數遞若其序陞履歷之遷轉者勢無奈何而今日政廣興主簿金載華移拜司僕主簿似此閒漫遷除徒貽遞易之弊請金載華本職仍任從之○藥房提調李秉模啓言內局秋等麝香二百六十七部內一百四十一部臘藥上下六十部紫金丹上下六十六部啓下淸心元安神丸蘇合元劑進時取用更無餘數而今番啓下淸心元三劑蘇合元三劑安神丸四劑所用麝香爲八十五部內入四十部合一百二十五部勢將別貿故敢達矣從之
정조 14년 · 목
持平朴吉源啓言宋翼魯卽一妖邪不逞之徒始(刀削)終作凶黨之腹心其潛行貨賂附麗諸賊之狀久播一世因登臺啓拿鞫之請今旣多年允從之音亦爲累月不意島配之命忽下於擧行之前臣於是已不勝驚惑之至頃者院啓之再發又賜當下敎矣之批旨今幾一朔迄無成命王章因是而久屈輿憤由玆而益激請亟寢翼魯島配之命依前兪音卽令王府設鞫得情夬正典刑○院啓翼魯事中業已允從下發配之命繼又忽下輿憤益激臺論復發幸蒙當下敎矣之命今幾一朔迄無成命臣於是尤不勝訝惑而驚歎也添書以入○司諫李運彬持平朴吉源以未承批聯避賜例批
정조 14년 · 강
命訓將及壯營兵房試關西鐵箭遠射人于南別營
정조 14년 · 목
先是試海西鐵箭遠射人至是以其所中矢數竝錄以入○別單黃州嘉善尹道憲年三十五長七尺一寸春塘臺應射一矢一百五十四步二矢一百五十二步三矢一百五十一步南別營應射一矢一百五十八步二矢一百五十三步三矢一百五十九步本道應射一矢一百六十七步二矢一百六十二步三步一百五十八步鳳山閑良金大集年二十二長七尺春塘臺一矢一百五十四步二矢一百五十步三矢一百五十三步南別營應射一矢一百五十六步二矢一百五十四步三矢一百五十九步本道應射一矢一百五十六步二矢一百五十八步三矢一百五十四步載寧別武士金昌世年二十五長七尺春塘臺應射一矢一百五十一步二矢不南別營應射一矢一百五十一步二矢一百六十一步三矢一百五十二步本道應射一矢一百六十五步二矢一百六十四步三矢一百六十二步載寧出身文夢弼年二十六長六尺九寸春塘臺應射一矢不南別營應射一矢一百五十九步二矢一百五十一步三矢一百五十二步本道應射一矢一百六十六步二矢一百六十七步三矢一百五十六步平壤出身金錫振年二十二長六尺七寸南別營應射一矢一百六十四步二矢一百六十二步三矢一百六十二步平壤出身金鳴潝年二十五長七尺二寸一矢一百五十八步二矢一百五十九步三矢一百五十七步平壤出身李仁秀年二十八長七尺南別營應射一矢一百五十三步二矢一百五十二步三矢一百五十步未入格秩黃州別武士張仁成年二十四長七尺一寸春塘臺應射一矢不南別營應射一矢一百五十七步二矢一百五十步三矢不本道應射一矢一百七十六步二矢一百六十三步三矢一百六十八步信川騎士金尙台年三十一長七尺春塘臺應射一矢不南別營應射一矢一百五十三步二矢不本道應射一矢一百五十步二矢一百五十一步三矢一百五十二步瑞興出身李泰曜年三十二長七尺四寸春塘臺應射一矢不南別營應射自不本道應射一矢一百五十步二矢一百五十二步三矢一百五十三步鳳山閑良金鳳適年二十二長七尺春塘臺應射一矢不南別營應射一矢不本道應射一矢一百五十七步二矢一百六十二步三矢一百六十二步博川悶良金宗喆年二十九長七尺四寸南別營應射一矢一百五十三步二矢不平壤閑良康在徽年二十四長七尺南別營應射一矢不
정조 14년 · 강
召見輪對官及新除守令邊將于熙政堂
정조 14년 · 강
罷廣州府尹洪聖淵職以李家煥代之備薦也
정조 14년 · 목
備局啓言畿邑所經輦路修治之役不可不預爲董飭故發遣備郞摘奸則回告內果川水原兩邑道路雖有優劣之判異水原爲最果川次之而若其修治之役自秋經始今皆了畢至於廣州自秋至今初無着手之事橋梁六處亦皆抛置或致傾圮或多穿破積雪無一掃開矣日前殿最啓下之後府尹始爲下來一宿卽還而留置府校調發六面民丁以六牌始役府校輩少不知意則笞杖狼藉役民等擧皆偶語曰日暄之時緣何事甘眠不省當此凍寒使民罹此苦也雇價則毋論分錢粒米初不得見云輦路修治前後飭敎何如而該府之初不動念已極可駭至於役民之際只有呵凍之苦了無糊口之助若其調發董役何等緊重而不思親檢付諸校輩其失職孤負之罪不可置而不論該府尹洪聖淵爲先罷黜其罪狀請令攸司從重勘處允之敎以其代口傳卽爲差出待下批當日下送
정조 14년 · 강
命畿營囚果川衿川首鄕首校首吏等幷放送
정조 14년 · 목
該監司徐鼎修狀啓以爲依傳敎果川縣首鄕李東賢首校蘇福仁首吏邊得仁衿川縣首鄕崔聖雲首校咸光浩首吏姜仁喆等捉致臣營嚴刑一次後仍囚營獄敎以幷放送此後更有怠慢之習卿其隨現捉來重治事回諭
정조 14년 · 강
召見下直閫帥守令于重熙堂
정조 14년 · 강
諭平安兵使李得濟釐正車嶺鎭弊
정조 14년 · 목
因該兵使褒貶啓本還下送有旨祗受狀啓敎曰新除車嶺僉使爲念不堪任之弊屢問於渠欲於無弊處相換而渠以不僨事奏對許令下去大抵本鎭民鎭還之弊業已稔聞必須各別釐正各別撫摩然後可以蘇完卿亦留心致察期有改觀之實效開春後欲別遣按廉之行此意預爲知悉毋或放忽雖以新僉使言之屢勤下詢渠敢質言此後考其治績果難堪任爲先拿致營下嚴棍警飭更觀能否如無刮目之政卽爲狀聞論罪事卿其幷爲知悉事回諭
정조 14년 · 강
遞承旨李洪載以曺允大代之前望也
정조 14년 · 목
洪載違牌政院捧入罷職傳旨命許遞
정조 14년 · 강
大司成洪明浩辭職上疏踏啓字
정조 14년 · 목
敎曰政官牌招開政差出待下批牌招陞試仍令明日設行
정조 14년 · 목
以朴基正爲修撰李洪載爲大司成
정조 14년 · 강
重推咸鏡監司李文源
정조 14년 · 목
該監司錄啓啓本頭辭所謄傳敎或有漏字或倒句語政院以奏御文字有此不審請推故有是命
정조 14년 · 강
正言尹悌東疏陳母病乞遞賜例批
정조 14년 · 강
命惠廳備送宣禧宮祭需
정조 14년 · 목
敎曰每欲下敎而未果宣禧宮祭需價未下條其數夥然云揆以事面極涉如何斯速備送後草記事分付該廳○惠廳啓言宣禧宮祭需未下錢一千五百兩依下敎輸送
정조 14년 · 강
壯勇營射會全布將官施賞有差
정조 14년 · 목
該營啓言今月朔該營初次射會把總趙雲行小布九巡全布哨官申義顯五巡全布再次射會趙雲行柳葉箭六巡俱中敎曰九巡全布人係是堂上之未經邊地者陞敍則自可爲防禦使以此捧承傳五巡全布人係是堂下之未經四品者副正待窠調用再次六巡全布人初次已陞敍半熟馬一匹賜給
정조 14년 · 강
以李洪載爲吏曹參議前望也
정조 14년 · 목
敎曰祭官塡差因三銓不備尙不爲之云吏曹參議前望單子入之待下批牌招卽爲正書以入
정조 14년 · 목
敎曰陞試旣命今日爲之諸生必已齊會大司成之代今日政卽爲差出待下批先擧行後謝恩○以洪彥喆爲執義宋銓爲司諫宋煥箕鄭東愼爲持平李義鳳爲獻納鄭萬始爲修撰李庚運爲副修撰沈煥之爲大司成○敎曰在外大司成許遞今日政差出○以丁範祖爲大司成
정조 14년 · 강
遞承旨尹行任以李敏釆代之前望也
정조 14년 · 강
命以正月初六日親行祈穀大祭省牲省器亦以親臨磨鍊
정조 14년 · 강
命權停正朝陳賀只進表裏
정조 14년 · 목
禮曹以辛亥年正朝陳賀時應行節目參考前例擧行啓敎曰祈穀大祭散齋相値正朝百官朝賀及命婦朝賀竝權停依近例只進表裏事分付
정조 14년 · 강
命文卿宰年七十以上陞拜知中樞除夕肅命耆英館西樓
정조 14년 · 목
敎曰是年庚戌予覩舊甲之重回敢不以先王之心爲心乎推恩京外有隆渥之典疇昔諄諄之敎若今承聆月前拜宮歸路粵瞻西樓增我孺慕在其時則新歲尙遠姑且泯默矣際見帖詞句語中靈閣多滾滾之登不但先獲亦可謂不謀而同述事之擧豈可踰歲文臣卿宰嘉義年七十以上已經亞卿人特竝今日政陞拜知中樞趁除夕肅命於耆英館之西樓事俾各知悉
정조 14년 · 강
移除承旨曺允大兵曹參議以柳文養代之前望也
정조 14년 · 강
有政吏曹判書吳載純參議李洪載兵曹判書金文淳進